M. Sabolová, poslankyňa: (2008-04-03):
Ale na začiatok chcem povedať, čo ma najviac prekvapilo, že sme nikdy zákon o meste Košice nenovelizovali tak, že sa jeden človek rozhodol a zákon navrhol. Zatiaľ prax za 18 rokov fungovania samosprávy v meste Košice bola taká, že sme vždy spoločne diskutovali, parlamentná opozícia a koalícia a mestská opozícia a koalícia. A vždy sme sa snažili hľadať konsenzus aj pri väčšej novele zákona o meste Košice, ktorú sme predkladali v minulom volebnom období do Národnej rady, aby sme sa dohodli a aby to, čo je pre mesto dobré a bolo to aj za primátorovania pána primátora Trebuľu, vášho člena Smeru, aj neskoršie, vždy sme o tom diskutovali. Moja poznámka, pani predkladateľka, pani starostka mestskej časti Košice-Furča, pani poslankyňa, bola tá, že to nie je pravda, že je to na nejakú požiadavku. Vy ste sa nechali počuť pred časom aj v médiách, že tento návrh bol prerokovaný v Rade starostov a je to návrh Rady starostov. Nebol prerokovaný. Vy ste informovali Radu starostov, že ste sa rozhodli predložiť takýto návrh zákona, v ktorom chcete urobiť podobnú zmenu, ako si urobilo hlavné mesto, aby eurofondy bolo možné čerpať v mestských častiach. Ale nebolo to nejaké rozhodnutie, nebolo to nejaké rokovanie. Možno vy ste mali osobné stretnutia a osobné rokovania s niektorými starostami, lebo tí väčšinou dobre vychádzajú a tí väčšinou nemajú radi mesto, tak ako mesto nemá rado tých starostov, a to je problém Bratislavy aj Košíc. A ja to poznám najlepšie, začínala som v samospráve a myslím si, že som bola pri tvorbe samosprávy mestskej časti Juh, ktorá dnes dobre funguje a za to sa nikdy nemusím hanbiť. Napriek tomu, že s mnohými názormi súčasného alebo aj minulého starostu nemusím vždy súhlasiť, ale táto mestská časť funguje a myslím si, že nikdy sa nedostala do takého stavu, ako sa dostala, trebárs, vaša mestská časť. A preto chcem povedať, že ste urobili svoj návrh, ktorý považujete za dobrý, ktorý považujete vy zrejme za správny a chytili ste sa niečoho, čo sa podľa mňa urobilo veľmi zle a rozhodnutím vládnej koalície v tejto Národnej rade v minulom roku, že na použitie zdrojov Európskej únie sa stali zrazu mestské časti aj Bratislavy a teraz vy chcete, aby aj mestské časti Košíc sa stali obcami. Zdá sa mi to veľmi nesystémový krok a dokonca na hrane ústavy, pretože ústava nehovorí, že mestské časti sú obce, ale obce a obec je vždy mesto Košice, obec je vždy mesto Bratislava a ktorákoľvek iná obec. A preto si nemyslím, že tento zámer – a to sa týka aj Bratislavy, aj Košíc – je dobrý, aby tu začali fungovať isté satelity jedného celku, trebárs, poviem mesta Košice a aby sa rozvíjali jedno viac na úkor druhého, pretože má prirodzene dané lepšie možnosti. Vy veľmi dobre viete, že mestské časti, ktoré sú bohaté – Staré mesto, Juh, možno aj Furča, možno nie tak, lebo je sídlisková, aj Terasa, ktorá možno nie až celkom tak, lebo je sídlisková – my si tu veľmi dobre rozumieme s pani poslankyňou, lebo vieme, o čom hovoríme –, že sa bude to mesto rozvíjať nie v súlade ako jedno mesto, ktoré bude čerpať zdroje aj preto, aby sa použili v mestských častiach, ale bude ich čerpať tak, aby to mesto vyniklo ako jeden celok, nie jedna mestská časť bola lepšia ako tá druhá, ale aby mesto, ak cíti potrebu, a to je jedno, či to bude starosta za KDH alebo primátor, alebo bude to primátor za inú politickú stranu, je to naše spoločné bydlisko, naše spoločné bývanie a malo by byť rovnomerné, rovnomerne sa rozrastať. A chcem sa aj vás spýtať, pani poslankyňa, pani starostka – práve vy, bohužiaľ, máte nie veľmi populárnu mestskú časť, ale svoj podiel zodpovednosti nesiete aj vy, lebo ste boli prednostkou aj v tom čase, keď problémy nastali na tomto úrade alebo ste boli v miestnom zastupiteľstve, keď sa problémy rozvíjali, už poviem, na mestskej časti a... (hlas z pléna) ...tak ste boli zástupkyňou starostu, pardon, pardon, zástupkyňou starostu, čiže ste vedeli ešte možno viac, lebo ste boli volený orgán a mali ste byť pravou rukou starostu a komunikovať. Ale vedeli ste o problémoch. Ako vy, ako mestská časť chcete čerpať prostriedky zo zdrojov Európskej únie, keď je nútená správa a keď nie je pre vás také jednoduché fungovať? Vaša reakcia zo zdrojov, ktoré poznám, bola, však mesto to zastreší a tie zdroje prídu do mestskej časti. V poriadku, ale čerpajme tak, ako dnes umožňuje zákon čerpať zdroje do mesta, ktoré budú alokované do tých mestských častí, pre ktoré mesto potrebuje rozvoj zabezpečiť. A preto si myslím a nebudem hlasovať za tento návrh zákona, že nie je správne, aby sme na hrane ústavnosti postavili mestské časti na pozíciu obce. A to by bolo možno veľmi vážne treba zhodnotiť, či aj v Bratislave je to tak. A ešte mi teraz napadla jedna poznámka k tým mestským častiam. Keďže my sme v zákone, v novele zákona o meste Košice pred časom schválili, že sa mestské časti môžu zlučovať, pýtam sa, ak sa zlúčia dve mestské časti, ak si každá zoberie alebo jedna zoberie nejaký záväzok a bude musieť tá druhá za ňu splácať, držať tieto záväzky, pokiaľ vôbec taká situácia v meste Košice nastane, lebo každý v tej mestskej časti sa cíti, že by mala ostať. Vaša sa celkom pokojne môže spojiť s mestskou časťou Košická Nová Ves, KVP sa môže spojiť s Myslavou, Ťahanovce sídlisko s Ťahanovcou s obcou, čiže o tom by bolo skôr treba diskutovať v meste a nehľadať momenty a možnosti, ktoré nie sú celkom v poriadku možno ani z legislatívneho hľadiska. A chcem jednoznačne povedať, že toto je osobná iniciatíva poslancov Smeru z Košíc. V poriadku, každý máme právo na legislatívne iniciatívy a je to dobré. Možno diskutujeme aj o týchto problémoch, ale nezastierajte to Radou starostov, nezastierajte to nejakým rokovaním. Hovorila som s predsedom Rady starostov ešte teraz pred rokovaním. Informovali ste Radu starostov o tom, že idete s návrhom. A ešte jedna poznámka. Informovali ste ju o tom, že idete s návrhom o fondoch Európskej únie, ale nie o tom, že idete aj s druhým bodom, ktorým chcete zrušiť počet dnes zvolených zástupcov primátora v meste Košice. Neobstojí to, že idete zosúlaďovať zákon s 369-kou, lebo to ste mohli urobiť aj ináč. Pretože zákon o meste Košice hovorí, že si volí svojich viceprimátorov. A keď sa rozhodla pre troch, áno, ja viem, že vás to trošku trápi, lebo ste v Košiciach v menšine v mestskom zastupiteľstve a nemáte svojho námestníka, ale tým vec nevyriešite. Ja veľmi otvorene poviem, že som bola trochu prekvapená, že nebol zvolený aj jeden opozičný viceprimátor. Ale nie, aby sme menili zákon pre to, že sa niekto cíti, že nemá svojho zástupcu ako viceprimátora, ideme meniť zákon, aby v meste mohli byť najviac dvaja viceprimátori. Ak na to má ktorékoľvek mesto a obec, nech si zvolí, koľko chce tých zástupcov. Je na samosprávnej funkcii zastupiteľstva, aby sa staralo o to, aby čím menej prostriedkov odčerpávalo na mzdy a na réžiu samosprávy a robilo viac pre občanov. Ale v žiadnom prípade nemôžem súhlasiť, aby uprostred volebného obdobia ste len z politických dôvodov išli upraviť alebo zmeniť počet viceprimátorov v meste, v ktorom žijete a v ktorom sa vás to veľmi osobne a bytostne dotýka. A preto, ak by návrh prešiel do druhého čítania, prednesiem pozmeňujúci návrh, že to môže byť, aby sme boli skutočne aj úprimní, až po nových voľbách v roku 2010, kedy vznikne nové zastupiteľstvo a to nech sa riadi podľa nového zákona. Zdá sa mi to seriózne, a nie uprostred z rozbehnutého vlaku meniť podmienky, za ktorých títo ľudia išli do svojich funkcií. Je to na sile zastupiteľstva, je to na sile logických argumentov, a nie nekonečného boja, aby sa vedeli dohodnúť samosprávy, kto ich bude s akým mandátom zastupovať. Čiže, ak nemáte silu hovoriť o týchto veciach v zastupiteľstve v meste, tak si myslíte, že novela zákona, ktorá, ak ste vo väčšinovom koaličnom tábore, má šancu byť schválená a vy vlastne silou, nie argumentmi, ale silou budete chcieť zmeniť aj túto náležitosť. Na záver, pán spravodajca, chcem vás požiadať, aby ste dali potom hlasovať aj o zaradení tohto zákona do výboru pre zdravotníctvo, v ktorom sme dvaja poslanci za mesto Košice a radi by sme tiež prerokovali návrh s pozmeňujúcimi návrhmi, aby sa dostal do spoločnej správy. Veľmi pekne ďakujem za to, že ste ma počúvali. (Potlesk.)